Samo izvirna besedila UN/ECE so pravno veljavna v skladu z mednarodnim javnim pravom. Status in datum začetka veljavnosti tega pravilnika je treba preveriti v najnovejši različici dokumenta UN/ECE TRANS/WP.29/343, ki je dostopen na:

http://www.unece.org/trans/main/wp29/wp29wgs/wp29gen/wp29fdocstts.html.

Pravilnik št. 39 Ekonomske komisije Združenih narodov za Evropo (UN/ECE) – Enotne določbe za homologacijo vozil glede na opremo za merjenje hitrosti in prevožene poti, vključno z njeno vgradnjo [2018/1857]

Vključuje vsa veljavna besedila do:

dodatka 1 k spremembam 01 – začetek veljavnosti: 10. oktober 2017

VSEBINA

PRAVILNIK

1. Področje uporabe

2. Opredelitev pojmov

3. Vloga za podelitev homologacije

4. Homologacija

5. Specifikacije

6. Spremembe tipa vozila

7. Skladnost proizvodnje

8. Kazni za neskladnost proizvodnje

9. Nazivi in naslovi tehničnih služb, ki izvajajo homologacijske preskuse, in homologacijskih organov

10. Prehodne določbe

PRILOGE

1. Sporočilo

2. Namestitev homologacijskih oznak

3. Preskus točnosti merilnika hitrosti za nadzor skladnosti proizvodnje

1. PODROČJE UPORABE

Ta pravilnik se uporablja za homologacijo vozil kategorij L, M in N (1).

2. OPREDELITEV POJMOV

V tem pravilniku:

2.1 „homologacija vozila“ pomeni homologacijo tipa vozila glede na opremo za merjenje hitrosti in prevožene poti, vključno z njeno vgradnjo;

2.2 „tip vozila glede na njegov merilnik hitrosti in števec prevožene poti“ pomeni vozila, ki se med seboj ne razlikujejo zlasti v naslednjih bistvenih vidikih: 2.2.1 oznaki velikosti pnevmatik, izbranih izmed običajnih pnevmatik vozila; 2.2.2 skupnem prestavnem razmerju do merilnika hitrosti, vključno z morebitnimi reduktorji; 2.2.3 tipu merilnika hitrosti, kot je določen z: 2.2.3.1 dopustnimi odstopanji merilnega mehanizma merilnika hitrosti; 2.2.3.2 tehnično konstanto merilnika hitrosti; 2.2.3.3 razponom prikazanih hitrosti; 2.2.4 tipu števca prevožene poti, kot je določen s: 2.2.4.1 tehnično konstanto števca prevožene poti; 2.2.4.2 številom števk;

2.3 „običajne pnevmatike“ pomenijo tip ali tipe pnevmatik, ki jih zagotovi proizvajalec na zadevnem tipu vozila; zimske pnevmatike ne štejejo za običajne pnevmatike;

2.4 „običajni delovni tlak“ pomeni tlak v hladnih pnevmatikah, kot ga je določil proizvajalec vozila, povečan za 0,2 bara;

2.5 „merilnik hitrosti“ pomeni tisti del opreme za merjenje hitrosti, ki vozniku v vsakem danem trenutku pokaže hitrost vozila (2). 2.5.1 „dopustna odstopanja merilnega mehanizma merilnika hitrosti“ pomeni točnost samega merilnika hitrosti, ki je izražena kot zgornja in spodnja mejna vrednost prikaza kazalnika hitrosti pri različnih hitrostih; 2.5.2 „tehnična konstanta merilnika hitrosti“ pomeni razmerje med številom vhodnih vrtljajev ali impulzov na minuto in določeno prikazano hitrostjo;

2.6 „števec prevožene poti“ pomeni tisti del opreme za merjenje prevožene poti, ki vozniku kaže skupno razdaljo, zabeleženo v vozilu od začetka uporabe; 2.6.1 „tehnična konstanta števca prevožene poti“ pomeni razmerje med številom vhodnih vrtljajev ali impulzov in prevoženo razdaljo vozila;

2.7 „neobremenjeno vozilo“ pomeni vozilo, pripravljeno za vožnjo in opremljeno z gorivom, hladilno tekočino, mazivi, orodjem in rezervnim kolesom (če jih je proizvajalec dobavil z vozilom kot standardno opremo), skupaj s 75 kg težkim voznikom, vendar brez sovoznika, dodatne opreme ali tovora.

3. VLOGA ZA PODELITEV HOMOLOGACIJE

3.1 Vlogo za podelitev homologacije tipa vozila glede na opremo za merjenje hitrosti in prevožene poti, vključno z njeno vgradnjo, vloži proizvajalec vozila ali njegov pooblaščeni zastopnik.

3.2 Vlogi se priložijo naslednji dokumenti v treh izvodih in naslednji podatki:

3.2.1 opis tipa vozila glede na točke iz odstavkov 2.2, 2.3, 2.4, 2.5 in 2.6; opredeli se tip vozila.

3.3 Tehnični službi, pristojni za izvajanje homologacijskih preskusov, se predloži neobremenjeno vozilo, ki je predstavnik tipa vozila v postopku homologacije.

3.4 Homologacijski organ pred podelitvijo homologacije preveri, ali obstajajo zadovoljivi ukrepi za zagotovitev učinkovitega nadzora skladnosti proizvodnje.

4. HOMOLOGACIJA

4.1 Če tip vozila, predložen v homologacijo v skladu s tem pravilnikom, izpolnjuje zahteve Pravilnika glede na opremo za merjenje hitrosti in prevožene poti, vključno z njeno vgradnjo, se homologacija za navedeni tip vozila podeli.

4.2 Vsakemu homologiranemu tipu se dodeli homologacijska številka. Prvi dve števki ustrezata zadnji seriji sprememb, vključenih v Pravilnik v času izdaje homologacije. Ista pogodbenica ne sme dodeliti te številke drugemu tipu vozila ob upoštevanju določb odstavka 6 tega pravilnika.

4.3 Obvestilo o podelitvi ali zavrnitvi homologacije tipa vozila v skladu s tem pravilnikom se pošlje pogodbenicam Sporazuma, ki uporabljajo ta pravilnik, na obrazcu, ki je skladen z vzorcem iz Priloge 1 k temu pravilniku, skupaj z diagrami vgradnje, ki jih je vložnik predložil v formatu, ki ni večji od A4 (210 × 297 mm), ali zloženimi na ta format in v ustreznem merilu.

4.4 Na vsakem vozilu, ki skladno s tipom vozila, homologiranim po tem pravilniku, je na vidnem in zlahka dostopnem mestu, navedenem na homologacijskem obrazcu, nameščena mednarodna homologacijska oznaka, sestavljena iz:

4.4.1 kroga, ki obkroža črko „E“ in številčno oznako države, ki je podelila homologacijo (3);

4.4.2 številke tega pravilnika, ki ji sledijo črka „R“, pomišljaj in homologacijska številka na desni strani kroga iz odstavka 4.4.1.

4.5 Če je vozilo v skladu s tipom vozila, homologiranim po enem ali več drugih pravilnikih, ki so priloženi Sporazumu, v državi, ki je podelila homologacijo v skladu s tem pravilnikom, simbola iz odstavka 4.4.1 ni treba ponoviti; v takem primeru se v navpičnih stolpcih na desni strani simbola iz odstavka 4.4.1 navedejo dodatne številke in simboli vseh pravilnikov, v skladu s katerimi je bila podeljena homologacija v državi, ki je podelila homologacijo v skladu s tem pravilnikom.

4.6 Homologacijska oznaka mora biti jasno berljiva in neizbrisna.

4.7 Homologacijska oznaka se namesti blizu napisne ploščice vozila, ki jo namesti proizvajalec, ali nanjo.

4.8 V Prilogi 2 k temu pravilniku so prikazani primeri namestitev homologacijskih oznak.

5. SPECIFIKACIJE

5.1 V vozilo v postopku homologacije se namestita merilnik hitrosti in števec prevožene poti, ki izpolnjujeta zahteve tega pravilnika.

5.2 Prikazovalnik merilnika hitrosti mora biti v neposrednem vidnem polju voznika, prikazane vrednosti pa jasno berljive podnevi in ponoči. Razpon prikazanih hitrosti mora biti dovolj velik, da vključuje največjo hitrost za ta tip vozila, kot jo je navedel proizvajalec.

5.2.1 Pri merilnikih hitrosti, namenjenih za vozila kategorij M, N, ter L3, L4, L5, in L7, mora imeti skala razdelke po 1, 2, 5 ali 10 km/h. Številčne vrednosti hitrosti morajo biti označene na prikazovalniku, kakor sledi: če največja vrednost na prikazovalniku ne presega 200 km/h, presledki med označenimi vrednostmi hitrosti ne smejo biti večji od 20 km/h. Če največja vrednost na prikazovalniku presega 200 km/h, presledki med označenimi vrednostmi hitrosti ne smejo biti večji od 30 km/h. Za presledke med označenimi vrednostmi hitrosti ni nujno, da so enakomerni.

Če nastavitev vozniku omogoča, da izbira med hitrostjo v km/h in mph (miljah na uro), se lahko hitrost naenkrat prikaže samo v km/h ali mph. Ustrezna enota je prikazana trajno.

5.2.2 Pri vozilih kategorij M, N ter L3, L4, L5, in L7, proizvedenih za prodajo v kateri koli državi, kjer se uporabljajo imperialne enote, mora biti merilnik hitrosti označen tudi v miljah na uro (mph); skala mora imeti razdelke po 1, 2, 5 ali 10 mph.

Če nastavitev vozniku omogoča, da izbira med hitrostjo v km/h in mph, se lahko hitrost naenkrat prikaže bodisi v km/h bodisi v mph; v tem primeru je ustrezna enota prikazana trajno.

Številčne vrednosti hitrosti morajo biti na prikazovalniku označene v presledkih, ki ne presegajo 20 mph in se začnejo pri 10 ali 20 mph. Za presledke med označenimi vrednostmi hitrosti ni nujno, da so enakomerni.

5.2.3 Pri merilnikih hitrosti, namenjenih za vozila kategorij L1 (mopedi), L2, in L6, smejo biti na prikazovalniku označene le vrednosti do 80 km/h. Skala mora imeti razdelke po 1, 2, 5 ali 10 km/h, presledki med označenimi številčnimi vrednostmi pa ne smejo presegati 10 km/h. Za presledke med označenimi vrednostmi hitrosti ni nujno, da so enakomerni.

5.2.4 Pri vozilih kategorij L1, L2 in L6, proizvedenih za prodajo v kateri koli državi, kjer se uporabljajo imperialne enote, mora biti merilnik hitrosti označen tudi v mph; skala mora imeti razdelke po 1, 2, 5 ali 10 mph. Številčne vrednosti hitrosti morajo biti na prikazovalniku označene v presledkih, ki ne presegajo 10 mph in se začnejo pri 10 ali 20 mph. Za presledke med označenimi vrednostmi hitrosti ni nujno, da so enakomerni. Če nastavitev vozniku omogoča, da izbira med hitrostjo v km/h in mph, se lahko hitrost naenkrat prikaže samo v km/h ali mph. Ustrezna enota je prikazana trajno.

5.3 Točnost opreme za merjenje hitrosti se preverja po naslednjem postopku:

5.3.1 uporabljene pnevmatike morajo ustrezati tipom običajnih pnevmatik v skladu z odstavkom 2.3 tega pravilnika. Preskus se opravi za vsak tip merilnika hitrosti, ki ga je proizvajalec predvidel za vgradnjo.

5.3.2 Preskus se opravi na neobremenjenem vozilu. Za namene meritev se lahko uporabi dodatna masa. Masa vozila in njena porazdelitev na osi morata biti navedeni v sporočilu o homologaciji (glej točko 7 Priloge 1).

5.3.3 Referenčna temperatura na merilniku hitrosti mora znašati 23 ± 5 °C.

5.3.4 Pri vsakem preskusu mora biti tlak v pnevmatikah običajni delovni tlak, kot je opredeljen v odstavku 2.4.

5.3.5 Vozilo se preskuša pri naslednjih hitrostih: Največja konstrukcijsko določena hitrost (Vmax) vozila, kot jo je določil proizvajalec (km/h) Preskusna hitrost (V1) (km/h) Vmax ≤ 45 80 % Vmax 45 < Vmax ≤ 100 40 km/h in 80 % Vmax (če je končna hitrost ≥ 55 km/h) 100 < Vmax ≤ 150 40 km/h, 80 km/h in 80 % Vmax (če je končna hitrost ≥ 100 km/h) 150 < Vmax 40 km/h, 80 km/h in 120 km/h

5.3.6 Dopustno odstopanje preskusne naprave, ki se uporablja za merjenje dejanske hitrosti vozila, sme znašati največ ± 0,5 %. 5.3.6.1 Če se preskusi opravljajo na preskusni stezi, mora biti njena površina ravna, suha in dovolj oprijemljiva. 5.3.6.2 Če se za preskus uporablja dinamometer z valji, morajo imeti valji premer najmanj 0,4 m.

5.4 Prikazana hitrost ne sme biti manjša od dejanske hitrosti vozila. Pri preskusnih vrednostih iz odstavka 5.3.5 mora med prikazano hitrostjo (V1) in dejansko hitrostjo vozila (V2) obstajati naslednje razmerje:

0 ≤ (V1 – V2) ≤ 0,1 V2 + 4 km/h.

5.5 Prikazovalnik števca prevožene poti mora biti vozniku viden in dostopen. Števec prevožene poti mora za vozila kategorij M in N prikazovati najmanj celo število, sestavljeno iz najmanj 6 števk, za vozila kategorije L pa najmanj celo število, sestavljeno iz najmanj 5 števk. Vendar lahko homologacijski organ za vozila kategorij M in N sprejme tudi celo število, sestavljeno iz najmanj 5 števk, če to upravičuje namenska uporaba vozil.

5.5.1 Pri vozilih kategorij, proizvedenih za prodajo v kateri koli državi, kjer se uporabljajo imperialne enote, mora biti števec prevožene poti označen v miljah.

6. SPREMEMBE TIPA VOZILA

6.1 Vsaka sprememba tipa vozila se sporoči homologacijskemu organu, ki je podelil homologacijo za tip vozila. Homologacijski organ lahko potem:

6.1.1 meni, da spremembe verjetno ne bodo povzročile znatnih škodljivih učinkov in da vozilo v vsakem primeru še vedno izpolnjuje zahteve; ali

6.1.2 od tehnične službe, ki izvaja preskuse, zahteva dodatno poročilo o preskusu.

6.2 Obvestilo o potrditvi ali zavrnitvi homologacije se z navedbo podrobnosti sprememb po postopku iz odstavka 4.3 sporoči pogodbenicam Sporazuma, ki uporabljajo ta pravilnik.

7. SKLADNOST PROIZVODNJE

7.1 Postopki preverjanja skladnosti proizvodnje morajo biti v skladu s postopki iz Dodatka 1 k Sporazumu (E/ECE/TRANS/505/Rev.3) ob upoštevanju naslednjih zahtev:

7.2 Vsako vozilo, homologirano v skladu s tem pravilnikom, mora biti izdelano tako, da ustreza homologiranemu tipu in izpolnjuje zahteve ustreznih delov tega pravilnika.

7.3 Za vsak tip vozila se opravijo zadostna preverjanja v zvezi z opremo za merjenje hitrosti in njeno vgradnjo; zlasti se za vsak tip vozila opravijo vsaj preskusi iz Priloge 3 k temu pravilniku.

7.4 Organ, ki je podelil homologacijo, lahko kadar koli preveri metode preverjanja skladnosti, ki se uporabljajo v vsakem proizvodnem obratu. Ta preverjanja se običajno opravijo enkrat na dve leti.

7.5 Če so rezultati preverjanja v skladu z odstavkom 7.4 zgoraj nezadovoljivi, mora pristojni organ zagotoviti, da se sprejmejo vsi potrebni ukrepi za čimprejšnjo vnovično vzpostavitev skladnosti proizvodnje.

8. KAZNI ZA NESKLADNOST PROIZVODNJE

8.1 Homologacija, podeljena za tip vozila v skladu s tem pravilnikom, se lahko prekliče, če ni izpolnjena zahteva iz odstavka 7.1 ali če vozila ne opravijo preverjanj iz odstavka 7.

8.2 Če pogodbenica Sporazuma, ki uporablja ta pravilnik, prekliče homologacijo, ki jo je predhodno podelila, o tem nemudoma uradno obvesti druge pogodbenice, ki uporabljajo ta pravilnik, s sporočilom na obrazcu, ki je v skladu z vzorcem iz Priloge 1 k temu pravilniku.

9. NAZIVI IN NASLOVI TEHNIČNIH SLUŽB, KI IZVAJAJO HOMOLOGACIJSKE PRESKUSE, IN HOMOLOGACIJSKIH ORGANOV

Pogodbenice Sporazuma, ki uporabljajo ta pravilnik, sekretariatu Združenih narodov sporočijo nazive in naslove tehničnih služb, ki izvajajo homologacijske preskuse, ter homologacijskih organov, ki podeljujejo homologacije in katerim se pošljejo obrazci, ki potrjujejo podelitev, razširitev, zavrnitev ali preklic homologacije v drugih državah.

10. PREHODNE DOLOČBE

10.1 Od uradnega datuma začetka veljavnosti sprememb 01 nobena pogodbenica, ki uporablja ta pravilnik, ne sme zavrniti podelitve ali priznanja homologacij v skladu s tem pravilnikom, kot je bil spremenjen s spremembami 01.

10.2 Od 1. septembra 2017 pogodbenice, ki uporabljajo ta pravilnik, podelijo nove homologacije samo, če tip vozila v postopku homologacije izpolnjuje zahteve iz tega pravilnika, kot je bil spremenjen s spremembami 01.

10.3 Pogodbenice, ki uporabljajo ta pravilnik, ne smejo zavrniti razširitev homologacij za obstoječe tipe, ki so bile podeljene v skladu s prejšnjimi spremembami tega pravilnika.

10.4 Po začetku veljavnosti sprememb 01 tega pravilnika pogodbenice, ki uporabljajo ta pravilnik, še naprej sprejemajo homologacije, podeljene v skladu s prejšnjimi spremembami tega pravilnika.

(1) Kot je opredeljeno v Konsolidirani resoluciji o konstrukciji vozil (R.E.3.), dokument ECE/TRANS/WP.29/78/Rev.6, odst. 2. – www.unece.org/trans/main/wp29/wp29wgs/wp29gen/wp29resolutions.html.

(2) To ne velja za del tahografa, ki kaže hitrost, če tahograf izpolnjuje zahteve za homologacijo, ki med dejansko in prikazano hitrostjo ne dopuščajo absolutne razlike, ki bi bila večja od vrednosti, ki izhajajo iz zahtev odstavka 5.4.

(3) Številčne oznake pogodbenic Sporazuma iz leta 1958 so navedene v Prilogi 3 h Konsolidirani resoluciji o konstrukciji vozil (R.E.3), dokument ECE/TRANS/WP.29/78/Rev. 6, Priloga 3 – www.unece.org/trans/main/wp29/wp29wgs/wp29gen/wp29resolutions.html.